Uusi ylioppilastalo

Uusi ylioppilastalo (ruots. Nya studenthuset) on eläkelaitos Kevan omistama rakennus Helsingissä Mannerheimintien varrella, Vanhan ylioppilastalon vieressä. Uusi ylioppilastalo valmistui vuonna 1910, ja sen suunnittelivat arkkitehtikutsukilpailun voittaneet Armas Lindgren ja Wivi Lönn. Rakennus on osa Kaivopihan kiinteistöä. Talon rakennuttanut Helsingin yliopiston ylioppilaskunta (HYY) luopui rakennuksesta marraskuussa 2025 ja siirtää toimintansa vuoden 2026 aikana Domus Gaudiumiin. Uuden ylioppilastalon A-rapussa sijaitsivat HYYn keskustoimisto sekä useiden osakuntien ja muiden opiskelijajärjestöjen tilat. Ylioppilaskunta luopui talosta ratkaistakseen kiinteistösijoituksiinsa liittyvän vakavan velkakriisin. Suurin osa rakennuksesta oli jo aiemmin vuokrattu ulkopuoliseen hotelli-, liike- ja toimistokäyttöön. Historia Talon alkuperäisiä käyttäjiä olivat yliopiston suomenkieliset osakunnat: Eteläsuomalainen osakunta, Hämäläis-Osakunta, Satakuntalainen Osakunta, Varsinaissuomalainen osakunta, Wiipurilainen Osakunta ja Savolainen osakunta. Myöhemmin talossa ovat majailleet myös Karjalainen Osakunta, Kymenlaakson Osakunta, Östra Finlands Nation sekä Åbo Nation. Taloa on varsinkin osakuntien keskuudessa kutsuttu historiallisesti myös Osakuntataloksi. Vuonna 1942 B-rappuun lisättiin kaksi kerrosta ja A-rappuun kattohuoneisto, joka tunnettiin eri opiskelijajärjestöjen keskuudessa vaihtelevasti nimillä Osis tai Vinni. 1970-luvun alussa tilojen käyttö muuttui merkittävästi osakuntien menetettyä enemmistönsä HYYn edustajistossa. HYY korotti paljon osakuntien vuokria, ja Uuteen ylioppilastaloon jäivät vain Savolainen ja Varsinaissuomalainen osakunta. Uuden Ylioppilastalon juhlasalissa toimi vuodesta 1919 Bio Civis-elokuvateatteri. Elokuvateatterin nimeksi muuttui Bio-Bio vuonna 1929, kun teatterin vuokraajaksi tuli Abel Adamsin Filmi Näyttämö Oy. Uuden ylioppilastalon pihasiipi, jossa ylioppilaskunnan juhlasali ja Bio-Bio-elokuvateatteri sijaitsivat, purettiin 1979. Puretun siiven tilalle rakennettiin Hansatalo, jossa alkoi toimia uusi Adams Filmin Bio-Bio-elokuvateatteri sekä Helsingin yliopiston ylioppilaskunnan omistaman Gaudeamuksen Bio Illusion-elokuvateatteri, joka oli omistettu ranskalaiselle elokuvan pioneerille Georges Mélièsille. Ylioppilaskunta luopui Bio Illusionista vuonna 1992 kun Gaudeamus myi teatteri- ja levitystoimintansa KinoScreen Ltd:lle. Sekä Bio-Bion ja Bio Illusionin toiminta päättyi 1998. Teattereiden tilat olivat sittemmin osa Virgin Oil-ravintolaa Seurahuonetta laajennettiin vuosina 2018–2024 Uuden ylioppilastalon B-rappuun, jossa toimi aiemmin opiskelijajärjestöjä. Tässä kokonaisuudessa on toiminut keväästä 2024 NH Collection Helsinki Grand Hansa -hotelli. Uuden ylioppilastalon tornikupolissa, jonne opiskelijoilla ja muulla yleisöllä oli ennen pääsy, on nykyisin hotellin cocktailbaari. HYYn edustajisto päätti kokouksessaan 12. marrakuuta 2025 hyväksyä Kevan ostotarjouksen keskustakiinteistöjen kokonaisuudesta. Kauppaan sisältyi Uuden ylioppilastalon lisäksi Vanha ylioppilastalo, Kaivotalo, Citytalo ja muu Grand Hansa -kokonaisuus. Kevan lisäksi ostajaosapuolina olivat Mrec Investment Management Oy ja HGR Property Partners Oy. Kumpikaan kaupan osapuoli, HYY ja Keva, eivät vahvistaneet kauppahintaa, mutta Helsingin Sanomien tietojen mukaan kauppahinta oli 187,7 miljoonaa euroa – noin 100 miljoonaa vähemmän kuin kiinteistön käypä arvo Ylvan viimeisimmässä tilinpäätöksessä. HYYn on määrä vapauttaa tilat uudelle ostajalle kevään 2026 mennessä. Ylen mukaan Uuden Ylioppilastalon juhla-, kokous- ja järjestötiloja oli käyttänyt yli sata osakuntaa tai opiskelijajärjestöä. Loppuaikoina rakennuksessa toimi viisi Helsingin yliopiston viidestätoista osakunnasta: Eteläsuomalainen osakunta, Savolainen osakunta, Varsinaissuomalainen osakunta, Åbo Nation ja Östra Finlands Nation. Rakennus Sisätilojen jako on lähinnä Wivi Lönnin käsialaa, kun Armas Lindgren vastasi fasadin ulkoasusta. Rakennuksen Ylioppilasaukiolle suuntautuvan pääsisäänkäynnin yläpuolella on neljä veistosta, jotka kuvanveistäjä Johannes Haapasalo teki Armas Lidgrenin ideoinnin mukaan. Vuolukiveen veistetyt hahmot kuvaavat neljää luonteenpiirrettä: melankolikko, sangviinikko, flegmaatikko ja koleerikko. Vuonna 2017 toteutettiin 1.5.–30.9. välisenä aikana Uuden ylioppilastalon A-portaan linjasaneeraus, jonka yhteydessä portaan talotekniikka uudistettiin, talon ilmanvaihtoa parannettiin ja toisen kerroksen toimistotilat uudistettiin. Vuosina 2022–2023 talon A-portaaseen rakennettiin hissi. Uusi ylioppilastalo on suojeltu asemakaavassa sr-1-merkinnällä. Sen osakuntaporras ja arvokkaat osakuntatilat kiinteine kalusteineen sekä entisen juhlasalin aulatila on määrätty suojeltaviksi sisätiloiksi. Rakennuksen julkisivujen ja vesikattojen lisäksi suojeltuja ovat tornin alkuperäiset ja rakennushistoriallisesti keskeiset puurakenteet. Katso myös Virgin Oil Co. Hotelli Hansa Lähteet Eerola, Jari: Uusi ylioppilastalo: 100 vuotta Helsingin sydämessä. Helsinki: Gaudeamus, 2010. ISBN 978-952-495-164-7 Viitteet Aiheesta muualla Kuvia tai muita tiedostoja aiheesta Uusi ylioppilastalo Wikimedia Commonsissa Uusi ylioppilastalo Uusi Uusi Leppäsuon jättömaalle? – Ylioppilaslahti 4/99 (Arkistoitu – Internet Archive)